สั่งห้ามเผาป่าหน้าแล้งหวั่นก่อมลพิษ
เมื่อวันที่ 17 ม.ค. นายวิเชียร จันทรโณทัย ผวจ.นครราชสีมา กล่าวว่า ในช่วงฤดูแล้งของทุกปี จ.นครราชสีมา จะประสบปัญหาไฟป่าและหมอกควัน ซึ่งค่าฝุ่นละอองในอากาศพบว่ามีปริมาณที่สูง ส่งผลกระทบและเป็นอันตรายต่อสุขภาพประชาชน สร้างความเสียหายทางเศรษฐกิจ การท่องเที่ยวความเสียหายต่อทรัพยากรป่าไม้และสัตว์ป่า นอกจากนี้ปัญหาหมอกควันไฟป่ายังทำให้เกิดอุบัติเหตุทางถนน ทำให้ทางจังหวัดต้องสูญเสียงบประมาณในการแก้ไขปัญหาเป็นจำนวนมาก จึงขอความร่วมมือหน่วยงานภาครัฐ เอกชน และประชาชน ปฏิบัติดังนี้ 1.ห้ามเผาเด็ดขาดในพื้นที่เกษตรกรรม ช่วงฤดูแล้งปี 2561-2562 หากมีความจำเป็นต้องเผาพื้นที่เกษตรกรรมจะต้องทำแนวกันไฟและควบคุมการเผาอย่างใกล้ชิด รวมทั้งให้แจ้งขออนุญาตจากกำนัน ผู้ใหญ่บ้านในท้องที่นั้นก่อนเข้าดำเนินการ,2.ห้ามเผาเด็ดขาดในพื้นที่ริมทางหลวงและริมทางหลวงท้องถิ่น หากพบเห็นขอให้แจ้งหน่วยงานที่รับผิดชอบเข้าไประงับเหตุ รวมทั้งให้บังคับใช้กฎหมายกับผู้กระทำผิดอย่างเคร่งครัด 3.หากพบเห็นไฟป่าไฟไหม้ในพื้นที่โล่งริมทางหลวง หรือพื้นที่ริมทางหลวงท้องถิ่นขอให้ช่วยดับไฟ หรือแจ้งหน่วยงานควบคุมไฟป่าอำเภอ หรือองค์กรปกครองส่วนท้องถิ่น หรือโทร.สายด่วนได้ที่สายด่วนไฟป่า 1362 สายด่วนทางหลวง 1586 และสายด่วนทางหลวงชนบท1141 สายด่วนนิรภัย 1784 แจ้งเหตุด่วนเหตุร้าย 191 ตลอด 24 ชั่วโมง 4.ผู้ใดฝ่าฝืน มีความผิดตาม พ.ร.บ.ป่าไม้ พ.ร.บ. ป้องกันและบรรเทาสาธารณภัย พ.ร.บ.ทางหลวง พ.ร.บ.ส่งเสริมและรักษาคุณภาพสิ่งแวดล้อมแห่งชาติ ฯลฯ รวมทั้งเทศบัญญัติ หรือข้อบัญญัติขององค์กรปกครองส่วนท้องถิ่น เป็นต้น,ที่ จ.ตาก นายชัยพฤกติ์ เชียรธานรักษ์นายอำเภอแม่สอด เปิดเผยว่า ได้ออกมาตรการควบคุมเรื่องการเผาเศษวัชพืช โดยประชุมหัวหน้าส่วนราชการ กำนัน ผู้ใหญ่บ้าน และ อปท.ทุกแห่งให้เฝ้าระวัง โดยเฉพาะการลักลอบเผาไร่อ้อยได้ประสานกับโรงงานรับซื้อ หากพบจะปรับตันละ 500 บาทรวมทั้งตักเตือนครั้งแรก โดยให้ต่อคิวลงอ้อยสู่โรงงานคิวหลังสุด หากยังฝ่าฝืนอาจจะไม่รับซื้อ ทั้งนี้ จ.ตากเป็นพื้นที่ปลูกข้าวโพดและอ้อยเป็นจำนวนมาก ทุกปีจะประสบปัญหาหมอกควัน ทำให้ค่าฝุ่นละอองพุ่งสูงทุกปี.
ห้ามเผาเด็ดขาดในพื้นที่ริมทางหลวงและริมทางหลวงท้องถิ่น หากพบเห็นขอให้แจ้งหน่วยงานที่รับผิดชอบเข้าไประงับเหตุ 
ห้ามเผาป่า,นครราชสีมา,ฝุ่นละออง,หน้าแล้ง,ควบคุมไฟป่า